୭ବର୍ଷ ପରେ ବି ସରିଲାନି କୃଷି କାର୍ଯ୍ୟାଳୟ\nସୁକିନ୍ଦା,୮।୧୨(ଡି.ଏନ.ଏ.)- ସୁକିନ୍ଦା ବ୍ଲକ ଅଧୀନ ସହକାରୀ କୃଷି ଅଧିକାରୀଙ୍କ ନବ ନିର୍ମି\n୭ବର୍ଷ ପରେ ବି ସରିଲାନି କୃଷି କାର୍ଯ୍ୟାଳୟ\t December 8th, 00:00 AM December 8th, 00:00 AM\nସୁକିନ୍ଦା,୮।୧୨(ଡି.ଏନ.ଏ.)- ସୁକିନ୍ଦା ବ୍ଲକ ଅଧୀନ ସହକାରୀ କୃଷି ଅଧିକାରୀଙ୍କ ନବ ନିର୍ମିତ କାଯର୍ୟାଳୟ ଏବେ ବିପଦପୂର୍ଣ୍ଣ ଅବସ୍ଥାରେ ରହିଛି। ନିର୍ମାଣ ଆରମ୍ଭର ୭ବର୍ଷ ବିତି ଯାଇଥିଲେ ମଧ୍ୟ ଏହା ଅଦ୍ୟାବଧି ଅସମ୍ପୂର୍ଣ୍ଣ ଅବସ୍ଥାରେ ରହିଛି। ତେବେ ଏଠାରେ ବାଧ୍ୟ ବାଧ୍ୟକତାରେ ସହକାରୀ କୃଷି ଅଧିକାରୀଙ୍କର କାର୍ଯ୍ୟାଳୟ ଚାଲିଥିବା ଜଣାପଡିଛି। ପ୍ରକାଶ ଯେ, ୨୦୧୦ ମସିହାରେ ୩୫ଲକ୍ଷ ଟଙ୍କା ବ୍ୟୟ ଅଟକଳରେ ଏହି ଦ୍ୱିତଳ ପ୍ରାସାଦ ନିର୍ମାଣ ଆରମ୍ଭ କରିଥିଲା କୃଷି ବିଭାଗ। ଏହି ବିଭାଗ ଅଧୀନସ୍ଥ ନିର୍ମାଣ ବିଭାଗ ଦ୍ୱାରା ଜଣେ ଠିକାଦାରଙ୍କୁ କାର୍ଯ୍ୟାଦେଶ ପ୍ରଦାନ କରାଯାଇଥିଲା। ସମ୍ପୃକ୍ତ ଠିକାଦାର ଏହି ଗୃହକୁ ସେହି ବର୍ଷ ଆରମ୍ଭ କରିଥିଲେ ମଧ୍ୟ ତାହାକୁ ଅଦ୍ୟାବଧି ଶେଷ କରିପାରି ନାହାନ୍ତି। ଅପରପକ୍ଷରେ ପୁରୁଣା ଗୃହର ଅବସ୍ଥା ସମ୍ପୂର୍ଣ୍ଣ ଜରାଜୀର୍ଣ୍ଣ ଅବସ୍ଥାରେ ରହିଥିବାରୁ ତାହା କୌଣସି ମୂହୁର୍ତ୍ତରେ ବି ଭୁଶୁଡି ପଡିବାର ଭୟ ରହିଛି। ଏହି କାରଣରୁ କୃଷି ଅଧିକାରୀ ଚୌଧୁରୀ ଜେନା ବାଧ୍ୟ ହୋଇ ଗତ ୨ମାସ ଧରି ନୂତନ ଅସମ୍ପୂର୍ଣ୍ଣ ଗୃହକୁ ବିନା ଉଦ୍ଘାଟନରେ ବ୍ୟବହାର କରୁଥିବା କହିଛନ୍ତି। ତେବେ ସେ ଏହି ନୂତନ ଗୃହର ଅସମ୍ପୂର୍ଣ୍ଣତା ତଥା ନିମ୍ନମାନର କାର୍ଯ୍ୟ ସମ୍ପର୍କରେ ବାରମ୍ବାର ବିଭାଗୀୟ ଉଚ୍ଚ ଅଧିକାରୀଙ୍କୁ ଅବଗତ କରାଯାଇଥିବା ମଧ୍ୟ କହିଛନ୍ତି। ଏପରିକି ଗତ ମେ ୧୭ରେ ଏକ କାଯର୍ୟକ୍ରମରେ ଯୋଗ ଦେବାକୁ ଆସି କୃଷି ନିର୍ଦ୍ଦେଶକ ଉକ୍ତ ଗୃହକୁ ଦେଖି ବିରକ୍ତି ପ୍ରକାଶ କରିଥିଲେ। ଗୃହ କାର୍ଯ୍ୟ କାହିଁକି କାଯର୍ୟ ସମ୍ପୂର୍ଣ୍ଣ ହୋଇନାହିଁ ବୋଲି ସେ ପ୍ରଶ୍ନ କରିଥିଲେ। ଏହାପରେ ଠିକାଦାର ପୁନର୍ବାର କାଯର୍ୟାରମ୍ଭ କରିଥିଲେ ମଧ୍ୟ ତାହା ଏଯାଏ ଅସମ୍ପୂର୍ଣ୍ଣ ହୋଇ ପଡ଼ିରହିଛି। ଆହୁରି ମଧ୍ୟ ଉକ୍ତ ଗୃହର ଛାତରୁ କେତେକ ସ୍ଥାନରୁ ଫଲ୍ସ ସିମେଣ୍ଟ ଏବଂ ମାଟି ଛାଡି ନ ଥିବା ବେଳେ ତାହା ଉପରେ ହିଁ ପୁନଃ ପ୍ଲାଷ୍ଟର କରାଯାଉଥିବା ଦେଖିବାକୁ ମିଳିଛି। ଯାହା କି କୌଣସି ମୁହୂର୍ତ୍ତରେ ବି ଖସି ପଡ଼ି ଧନ ଜୀବନ ହାନୀ ଘଟାଇବାର ସମ୍ଭାବନା ଦେଖାଦେଇଛି। ଅନ୍ୟପକ୍ଷରେ ପୁରୁଣା ଗୃହକୁ ଭଙ୍ଗା ଯାଇ ନ ଥିବା ବେଳେ ନୂତନ ଗୃହ ନିର୍ମାଣରେ ଲାଗିଥିବା ପଥର, ବାଲି ଏବଂ ଅନ୍ୟାନ୍ୟ ସାମଗ୍ରୀର ଅବଶେଷଗୁଡିକ ପଡ଼ିରହି କାଯର୍ୟାଳୟର ରାସ୍ତାକୁ ଅବରୋଧ କରିଛି। ଏପରିସ୍ଥଳେ କୃଷି ବିଭାଗକୁ ଗୃହଟି ହସ୍ତାନ୍ତର କରାଯାଇ ନ ଥିବା ସହକାରୀ କୃଷି ଅଧିକାରୀ କହୁଥିବା ବେଳେ ସହକାରୀ ଯନ୍ତ୍ରୀ ଗୃହ ହସ୍ତାନ୍ତର ହୋଇସାରିଛି ବୋଲି କହିଛନ୍ତି। ତେବେ ସହକାରୀ ଯନ୍ତ୍ରୀଙ୍କର କଥା ବିଶ୍ୱାସକୁ ନିଆ ଗଲେ ଏପରି ଏକ ଅସମ୍ପୂର୍ଣ୍ଣ ଗୃହକୁ କିପରି ଠିକାଦାରଙ୍କଠାରୁ ଗ୍ରହଣ କରାଗଲା ବୋଲି ପ୍ରଶ୍ନବାଚୀ ସୃଷ୍ଟି ହୋଇଛି। ଅନ୍ୟପକ୍ଷରେ ସହକାରୀ କୃଷି ଅଧିକାରୀଙ୍କ କଥା ଉପରେ ବିଚାର କରାଗଲେ ଏକ ଅସମ୍ପୂର୍ଣ୍ଣ ତଥା ବିପଦପୂର୍ଣ୍ଣ ଏବଂ ହସ୍ତାନ୍ତର ହୋଇ ନ ଥିବା ଗୃହରେ କିଭଳି କାର୍ଯ୍ୟାଳୟ ଚାଲୁ ରହିଛି ବୋଲି ପ୍ରଶ୍ନ ଉଠୁଛି। କୃଷି କାଯର୍ୟାଳୟ ଭଳି ଏକ ଗୁରୁତ୍ୱପୂର୍ଣ୍ଣ ସ୍ଥାନକୁ ଶହ ଶହ ସଂଖ୍ୟାରେ ଚାଷୀ ଓ ସାଧାରଣ ଜନତାଙ୍କର ଯିବା ଆସିବା ରହିଥିବା ବେଳେ ଯଥାଶୀଘ୍ର ଏହାର ସୁବନ୍ଦୋବସ୍ତ କରା ନ ଗଲେ କିଛି ବି ଅଘଟଣ ଘଟିବାର ଆଶଙ୍କାକୁ ଏଡାଇ ଦିଆଯାଇ ନ ପାରେ। ତେଣୁ ବିଭାଗୀୟ ଅଧିକାରୀ ଏଥିପ୍ରତି ଧ୍ୟାନ ଦେବାକୁ ସାଧାରଣରେ ଦାବି ହୋଇଛି ।
